Smernica Komisie 2002/62/ES
z 9. júla 2002,
ktorou sa po deviatykrát prispôsobuje technickému pokroku príloha I k smernici Rady 76/769/EHS o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov (organociničité zlúčeniny)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu rady 76/769/EHS z 27. júla 1976 o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov [1], naposledy zmenenú a doplnenú smernicou komisie 2001/91/ES [2], a najmä na jej článok 2a, ktorý bol zavedený smernicou rady 89/678/EHS [3],
keďže:
(1) Smernica komisie 1999/51/ES [4], ktorou sa po piatykrát prispôsobuje technickému pokroku príloha I k smernici 76/769/EHS, zakazuje používanie organociničitých zlúčenín pri nanášaní náterových farieb odolných voči účinkom morskej vody na trupy lodí kratších ako dvadsaťpäť metrov a plavidiel každej dĺžky, ktoré sa používajú prevažne na vnútrozemských vodných cestách. Táto smernica vyzýva k revízii ustanovení vo vzťahu k organociničitým zlúčeninám používaným vo výrobkoch odolných voči účinkom morskej vody, aby v plnom rozsahu zohľadňovali vývoj v rámci Medzinárodnej námornej organizácie (IMO) a najmä výzvu jej Výboru na ochranu morského prostredia ku globálnemu zákazu používania organociničitých zlúčenín, ktoré v systémoch na ochranu pred účinkom morskej vody na lodiach pôsobia ako biocídy, do 1. januára 2003.
(2) Vedecké štúdie ukázali, že určité systémy na ochranu pred pôsobením morskej vody používané na lodiach predstavujú pre vodné prostredie značné riziko. Medzinárodný dohovor IMO o kontrole škodlivých systémov na ochranu pred pôsobením morskej vody, ktorý bol odsúhlasený na Diplomatickej konferencii IMO v októbri 2001, zahŕňa zákaz od 1. januára 2003 používať alebo opakovane používať na lodiach organociničité zlúčeniny, ktoré v systémoch na ochranu pred pôsobením morskej vody pôsobia ako biocídy.
(3) Zákaz používať alebo opakovane používať organociničité zlúčeniny priamo ovplyvňuje fungovanie vnútorného trhu s organociničitými zlúčeninami a je preto nevyhnutné aproximovať v tejto oblasti právne predpisy členských štátov a následne zmeniť a doplniť prílohu I k smernici 76/769/EHS a najmä smernicu 1999/51/ES.
(4) Nariadenie Európskeho parlamentu a rady sa bude zaoberať opatreniami vo vzťahu k plavidlám ošetreným organociničitými zlúčeninami.
(5) Smernica 94/25/ES Európskeho parlamentu a rady [5] sa týka výletných lodí a na tieto lode by sa mali vzťahovať rovnaké obmedzenia ako na ostatné lode.
(6) Táto smernica neovplyvňuje legislatívu spoločenstva, ktorá stanovuje minimálne požiadavky na ochranu pracovníkov, ktoré sú uvedené v smernici rady 89/391/EHS [6] a v jednotlivých smerniciach, ktoré z nej vychádzajú, najmä v smernici rady 90/394/EHS [7], naposledy zmenenej a doplnenej smernicou 1999/38/ES [8], a v smernici rady 98/24/ES [9] o ochrane zdravia a bezpečnosti pracovníkov pred chemickými faktormi pri práci.
(7) Táto smernica taktiež neovplyvňuje legislatívu spoločenstva, ktorá sa týka používania organociničitých zlúčenín v plastoch prichádzajúcich do kontaktu s potravinami, ktoré sú uvedené v smernici komisie 90/128/EHS z 23. februára 1990 týkajúcej sa plastických materiálov a článkov, ktoré sú určené na to, aby prichádzali do kontaktu s potravinami [10], naposledy zmenenej a doplnenej smernicou 2002/17/ES [11].
(8) Opatrenia ustanovené v tejto smernici sú v súlade so stanoviskom Výboru na prispôsobovanie sa smerníc technickému pokroku pri odstraňovaní technických prekážok obchodu s nebezpečnými látkami a prípravkami,
PRIJALA TÚTO SMERNICU:
Článok 1
Príloha I k smernici 76/769/EHS sa týmto prispôsobuje technickému pokroku, ako je uvedené v prílohe.
Článok 2
Členské štáty najneskôr do 31. októbra 2002 prijmú a uverejnia ustanovenia potrebné na dosiahnutie súladu s touto smernicou. Ihneď o tom budú informovať komisiu. Tieto ustanovenia sa budú uplatňovať od 1. januára 2003.
Keď členské štáty prijmú takéto ustanovenia, tieto budú obsahovať odkaz na túto smernicu alebo ich bude sprevádzať takýto odkaz pri príležitosti ich úradného uverejnenia. Metodiku týchto odkazov ustanovia členské štáty.
Článok 3
Táto smernica nadobúda platnosť 20. deň po jej uverejnení v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 9. júla 2002